Louise Schack Elholm (V), 2013-04-04:
Dette lovforslag indfører en barselsfond for selvstændige.
Siden barselsforliget 2005 har vi i samarbejde forpligtet os til at lave en barselsfond for selvstændige.
Regeringen ser med dette lovforslag stort på barselsforliget og løfterne heri.
De har nemlig valgt at gå uden om forligskredsen for at lave dette lovforslag, og det mener Venstre er et forligsbrud.
Den foreslåede barselsordning er en tvangsordning, hvormed man tvinger selvstændige til at betale et fast beløb om året til en barselsfond.
Det fungerer dermed som en skat på selvstændige.
De selvstændige er da heller ikke positive over for den her ordning.
ASE har lavet en undersøgelse, der viser, at deres medlemmer – de selvstændige – fortrinsvis er negativt stemt over for en sådan barselsfond.
Faktisk mener kun cirka en ud af ti selvstændige i undersøgelsen, at en tvungen barselsfond løser de største vanskeligheder, som selvstændige oplever i forbindelse med barsel, og kun cirka en ud af ti selvstændige forestiller sig, at en tvungen barselsordning vil få flere unge til at starte egen virksomhed.
De selvstændige, der skal hjælpes med lovforslaget, kan altså ikke se det smarte i forslaget.
Ikke desto mindre pointerer regeringen, at denne barselsfond er efterspurgt af mange.
Virkeligheden er imidlertid, at regeringen gør det sværere og dyrere at starte en virksomhed op og gør det sværere at være selvstændig.
Det er ellers svært nok at starte virksomhed i Danmark, som det ser ud i dag.
Ifølge Verdensbanken er det lettere at starte en ny virksomhed i lande som Rwanda, Armenien og Kazakhstan, end det er i Danmark.
Den foreslåede barselsordning vil gøre det endnu sværere at starte en virksomhed op.
Sagt med andre ord er lovforslaget gift for Danmark i den svære økonomiske situation, som vi er i nu.
Ikke nok med, at ordningen er en tvangsmodel, den løser heller ikke de udfordringer, som selvstændige kvinder på barsel har.
Det er nemlig meget svært som selvstændig slet ikke at arbejde, man kan jo ikke bare hyre en barselsvikar, som kan overtage alle ens opgaver, når man er selvstændig.
Der vil stadig være et ledelsesansvar og opgaver, man ikke bare kan lade ligge.
Ellers risikerer man, at der slet ikke er en virksomhed, når man kommer tilbage.
Udfordringen med at være delvis på barsel er altså slet ikke adresseret i det her lovforslag.
Venstre har foreslået regeringen et byrdestop.
Byrdestoppet skal sikre, at danske erhvervsdrivende, heriblandt selvstændige, ikke bliver belastet af nye byrder, skatter og afgifter resten af valgperioden.
Regeringen udtalte, at regeringen allerede førte den form for politik, og tilkendegav, at et decideret byrdestop var unødvendigt, men dette lovforslag illustrerer tydeligt, at regeringen ikke fører en politik, der på nogen måde kan minde om et byrdestop.
Dette lovforslag går jo netop ud på at pålægge erhvervslivet, og her specifikt de selvstændige, nye byrder.
Dermed viser regeringen endnu en gang, at vi ikke kan regne med, hvad regeringen siger.
Regeringen siger, at regeringen ikke har planer om at pålægge erhvervslivet flere byrder, hvorefter det er præcis det, regeringen gør.
Venstre havde foretrukket en frivillig løsning på de selvstændiges udfordringer med barsel i stedet for tvang, afgifter, byrder og forligsbrud.
Venstre kan ikke stemme for lovforslaget.